|  |  |
| --- | --- |
|  Erb Arcidiecezy | Acta CuriaeArchiepiscopalis Cassoviensis |
| *🖃  Arcibiskupský úrad, Hlavná 28, 041 83 Košice**🕿 (055) 68 28 111 web: ke-arcidieceza.sk e–mail: abukosice@abuke.sk* |
| ACAC 5 (2014) | 24. november 2014 |

**OBSAH**

[1. Úvodné slovo 2](#_Toc404675413)

[2. Ondrejské rekolekcie 3](#_Toc404675414)

[3. Rok zasväteného života 3](#_Toc404675415)

[4. Adventné zamyslenia 3](#_Toc404675416)

[5. Dobrá novina 2014 4](#_Toc404675417)

[6. Betlehemské svetlo 4](#_Toc404675418)

[7. Nultý ročník – pomoc pri rozlišovaní povolania 4](#_Toc404675419)

[8. Celebret 5](#_Toc404675420)

[9. Menovanie 5](#_Toc404675421)

[10. Personalia 5](#_Toc404675422)

[11. Akademické hodnosti 5](#_Toc404675423)

[12. Katechéza 5](#_Toc404675424)

[13. Mládež 6](#_Toc404675425)

**PRÍLOHY**

*1. Pastiersky list na 1. adventnú nedeľu*

*2. Kalendár plánovaných akcií k Roku zasväteného života na Slovensku*

*3. Plagáty ACM – P15*

# Úvodné slovo

Drahí bratia kňazi,

v októbri sa skončila mimoriadna biskupská synoda o rodine v závere ktorej bola publikovaná relácia s názvom *„Pastoračné výzvy vzhľadom na rodinu v kontexte evanjelizácie“*. Slovenský preklad textu záverečnej správy je zverejnený na stránke Vatikánskeho rozhlasu.

V piatom bode biskupi píšu: *„Verní učeniu Krista, hľadíme na skutočnosť rodiny v celej jej komplexnosti – so svetlými aj tienistými stránkami... k tomu sa pridáva aj kríza viery, ktorá sa dotkla mnohých katolíkov, a ktorá je často príčinou kríz manželstva a rodiny“*. Celý dokument predstavuje posvätnosť manželstva a krásu rodiny, pozorne si všíma súčasné problémy a úskalia, predkladá pastoračné perspektívy a samozrejme poukazuje na Krista a jeho evanjelium rodiny.

V adventnom čase, zvlášť pri spovedaní našich veriacich, budeme prichádzať do kontaktu aj so skutočnosťou zranených rodín a ich členov. Chcem vás požiadať o trpezlivosť pri počúvaní, pretože *„každú rodinu treba predovšetkým vypočuť s rešpektom a láskou a treba ju sprevádzať na ceste – tak, ako Kristus sprevádzal učeníkov na ceste do Emauz“* (bod 46). Utrpenie a traumy mnohých sú veľké, zvlášť myslím na deti, ktoré zostali s jedným rodičom. Pokúsme sa každému do jeho utrpenia priniesť svetlo porozumenia, nádeje a aspoň trochu z tej nežnej starostlivosti Dobrého pastiera.

Začiatok tohtoročného Adventu je spojený s Rokom zasväteného života. Na jeho samom začiatku by som chcel položiť otázku na premýšľanie: *„Aký mám vzťah k reholiam, rehoľníkom a rehoľniciam, k ich poslaniu a pôsobeniu medzi nami?“* Skúsme túto otázku vložiť do svojich adventných meditácií. Jedno viem hneď v úvode, že svojim zasväteným životom nám hovoria o zvláštnej láske a vzťahu s Kristom. Dúfam, že budeme mať dosť príležitostí počas roka pozornejšie sa zahľadieť na zasvätených bratov a sestry, na ich charizmu, oceniť ich prítomnosť medzi nami a načerpať inšpiráciu pre náš vlastný kňazský život.

Požehnaný Advent

*arcibiskup*

# Ondrejské rekolekcie

Sviatok sv. Ondreja, apoštola a patróna našej arcidiecézy, oslávime takto:

I. *Deviatnik k sv. Ondrejovi* – vo farnostiach pred sviatkom sv. Ondreja od 21. 11. 2014

II. *Ondrejovské dni s uctením relikvie sv. Ondreja*

štvrtok 27. 11. 2014 vo farnosti Sobrance, sobranecký dekanát

17:15 sv. ruženec a Deviatnik k sv. Ondrejovi, sv. omša o 18:00

piatok 28. 11. 2014 vo farnosti Sabinov, sabinovský dekanát

17:15 sv. ruženec a Deviatnik k sv. Ondrejovi, sv. omša o 18:00

III. *Celodiecézne rekolekcie*

**sobota 29. 11. 2014 v katedrále sv. Alžbety v Košiciach**

**10:00** sv. omša s požehnaním oltára sv. Košických mučeníkov

Ku koncelebrácii si prineste červenú štólu. Povzbuďte veriacich k účasti na sv. omši v katedrále. Žiadam dp. farárov, zvlášť košických dekanátov, aby o tom informovali svojich veriacich pri najbližšej sv. omši.

# Rok zasväteného života

**I. Začiatok roka**

Svätý Otec František vyhlásil rok 2015 za **Rok zasväteného života**. Rehole pripravujú viacero podujatí, ktorými chcú prehĺbiť vlastnú duchovnosť, umožniť iným nahliadnuť do spôsobu zasväteného života a najmä mladým ľuďom ukázať jeho vnútornú krásu a príťažlivosť.

V prílohe je kalendár plánovaných podujatí počas Roka zasväteného života 2015.

Otvorenie Roka zasväteného života 2015 sa v našej arcidiecéze uskutoční slávením vešpier 1. adventnej nedele a  Eucharistie v sobotu **29. novembra 2014 o 17:30** v dominikánskom Kostole Nanebovzatia Panny Márie v Košiciach a potrvá do **2. februára 2016**, ktorý bude Svetovým dňom zasväteného života.

**II. Modlitby zasvätených**

Konferencia sekulárnych inštitútov 8. 11. 2014 rozhodla, aby členovia v Roku zasväteného života obetovali svoje úsilie o prehĺbenie vlastného zasväteného života za obnovu miestnej cirkvi. Každodennú modlitbu a službu, radosti i ťažkosti všedných dní obetujú za kňazov jednotlivých diecéz. Spoločenstvu Fatima pripadla Košická arcidiecéza. Denne budú prosiť Krista Kráľa na príhovor svojich patrónov, blahoslavenej Panny Márie a svätého Jána Krstiteľa o nové povolania, svätosť, vernosť a hojné milosti pre kňazov.

# Adventné zamyslenia

Konferencia biskupov Slovenska pripravila nový projekt s názvom „*Advent so svätým Jánom Pavlom II.“* Od 30. novembra 2014 do 1. januára 2015 budú môcť záujemcovia získať každý deň na e-mail myšlienku od poľského pápeža.

Cieľom tejto aktivity je pomôcť duchovne sa pripraviť na oslavu narodenia Pána. Záujemcovia sa môžu on-line prihlásiť na internetovej stránke advent.kbs.sk. Tí, čo nemajú možnosť dostávať zamyslenia na e-mail, ich môžu od 30. 11. nájsť aktualizované na stránke projektu. Tí, čo nemajú prístup k internetu, môžu projekt podporiť svojou modlitbou. Informujte o tejto myšlienke v nedeľných oznamoch 30. novembra 2014.

# Dobrá novina 2014

eRko – *Hnutie kresťanských spoločenstiev detí* pozýva farnosti zapojiť sa do 20. ročníka koledníckej akcie *Dobrá novina*. Koledníci budú počas Vianoc ohlasovať radostnú zvesť o Ježišovom narodení a zbierať príspevky na podporu rozvojových projektov v krajinách východnej Afriky. Dobrá novina je verejná zbierka registrovaná MV SR a účasť na nej je podmienená prihláškou a dodržaním pravidiel Dobrej noviny. Všetky informácie aj prihlášku nájdete na [www.dobranovina.sk/list2014.pdf](http://www.dobranovina.sk/list2014.pdf) Kontakt: Anna Paľovová, dn@erko.sk, 0908 183 410. V roku 2013 sa vyzbieralo 908.740,96 €

Požehnanie a vyslanie koledníkov bude na 3. adventnú nedeľu 14. decembra 2014:

10:00 hod. Prešov – Konkatedrála sv. Mikuláša

11:00 hod. Vranov nad Topľou - Sever

11:00 hod. Humenné – Pod Sokolejom

# Betlehemské svetlo

Z betlehemskej baziliky Narodenia Pána prinesú skauti svetlo a budú ho roznášať do farností a rodín. Tam, kde nepôsobia skautské oddiely, je možné prevziať svetlo v najbližšej vlakovej stanici. Presné časy príchodu a tiež viac informácii nájdete na www.svetlo.skauting.sk. Odporúčame, aby ste sa aktívne zapojili do prinesenia betlehemského svetla do svojej farnosti.

# Nultý ročník – pomoc pri rozlišovaní povolania

Úlohou Cirkvi je skúmať, rozlišovať a sprevádzať tých, ktorí začínajú pociťovať povolanie ku kňazstvu. Kňazský seminár sv. Karola Boromejského ponúka pomoc pri tomto rozlišovaní formou Nultého ročníka: stretnutia s predstavenými seminára, ktorí môžu napomôcť pri rozlišovaní povolania ku kňazstvu.

**Typy stretnutí a ich termíny v šk. roku 2014/15:**

**I.** **Stretnutie prvého kontaktu**

určené pre mužov nad 17 rokov, ktorí v sebe cítia kňazské povolanie, radi by spoznali seminárne prostredie a priebeh formácie. Termín: **24. január 2015** o **9.00 hod.** v priestoroch Kňazského seminára.

**II. Prípravné stretnutie**

určené pre tých, ktorí už v minulosti absolvovali stretnutie prvého kontaktu a naďalej zvažujú cestu kňazského povolania. Termín: **6. december 2014** alebo **14. február 2015** o **9:00 hod**. v priestoroch Kňazského seminára.

**III. Víkendový pobyt v Kňazskom seminári**

určený pre tých, ktorí už absolvovali stretnutie prvého kontaktu a sú v maturitnom ročníku alebo už získali maturitu. Termín: **13. - 15. marec 2015** so začiatkom **v piatok o 18.00 hod.** v priestoroch Kňazského seminára.

**IV. Deň otvorených dverí**

Podujatie je určené pre všetkých bez ohľadu na vek alebo pohlavie. Termín: **4. veľkonočná nedeľa** (Nedeľa Dobrého Pastiera), deň modlitieb za duchovné povolania. Program sa začína sv. omšou v seminárnom kostole **o 9:30 hod**. a zakončí sa vešperami **o 17:30 hod.**

Viac informácií o Nultom ročníku na www.kske.sk, alebo priamo u  o. špirituála Petra Ceľucha: celuch@ktfke.sk, alebo 055 6836 173.

# Celebret

Celebret na rok 2015 dostávate v prílohe obežníka. Niektorí ho už dostali poštou skôr.

# Menovanie

Mons. **Šándor František**, dekan a farár farnosti sv. Alžbety v Košiciach bol 16. novembra 2014menovaný za kanonika Metropolitnej kapituly v Košiciach (1140/14).

# Personalia

**Od 1.09.2014**

Dp. **Gostič** **Peter** menovaný za výpomocného duchovného farnosti Stropkov (999/14)

**Od 1.10.2014**

Dp. **Roba** **Rastislav**, administrátor Hrubov ustanovený za farára Hrubov (1068/14)

Dp. **Štefanič** **Vladimír**, kaplán Veľký Šariš za kaplána Zlatá Idka (1069/14)

**Od 1.11.2014**

Dp. **Kuriško Peter,** menovaný zanotára Metropolitného tribunálu (1126/14)

**Zmeny v rehoľných komunitách**

**Saleziáni** (SDB)

P. **Mock Patrik**, prichádza do komunity Košice – Tri Hôrky od 1.09.2014

P. **Stašák** **Lukáš**, odchádza z komunity Košice – Luník IX od 31.10.2014

**Jezuiti** (SJ)

P. **Čontofalský Adrián**, z komunity v Košiciach do trnavskej arcidiecézy od 1.09.2014

P. **Beniač Branislav,** z komunity v Trnave do komunity v Prešove od 1.10.2014

**Dominikáni** (OP)

P. **Hovanec M. Slavomír**, z komunity v Košiciach do rožňavskej diecézy od 1.11.2014

# Akademické hodnosti

Dp. **Albičuk Štefan** dosiahol dňa 27. 5. 2013 na KU v Ružomberku akademický titul *philosophiae doctor* (PhD.) v študijnom odbore katolícka teológia.

Dp. **Fogaš Peter** dosiahol dňa 23. 9. 2013 na Pápežskej univerzite Gregoriana v Ríme akademický titul *licenciát z Katolíckej teológie - spiritualita (*ThLic.)*.*

Dp. **Mucha Michal** dosiahol dňa 22. 10. 2014 na Pápežskom inštitúte Jána Pavla II. pre manželstvo a rodinu (Pápežská Lateránska univerzita) v Ríme akademický titul *licenciát z Katolíckej teológie (*ThLic.)*.                                                                 K úspechom blahoželáme*.

# Katechéza

**I. Evidenčný list učiteľa náboženstva/náboženskej výchovy – kňaza**

Žiadame kňazov vyučujúcich predmet náboženstvo/náboženská výchova, ktorí nezaslali evidenčný list za školský rok 2014/2015, aby vyplnené tlačivo doručili poštou, alebo e-mailom: dkukosice@abuke.sk. Tlačivo v elektronickej verzii je na stránke www.dku-ke.rimkat.sk. – Formuláre.

**II. Biblická olympiáda**

V tomto školskom roku budú predmetom súťaže biblické knihy: ***Kniha Jozue, Kniha Tobiáš, Skutky apoštolov***. Spoločnou témou vybraných kníh je: Putovanie za cieľom. Informácie a prihlášku školy do súťaže nájdete v Propozíciách súťaže na stránke DKÚ/Súťaže. Súťaž prebieha v dvoch kategóriách: 1. kategória – základné školy a 2. kategória – stredné školy. Škola sa do súťaže musí prihlásiť zaslaním písomnej prihlášky na DKÚ Košice **do 30. 11. 2014**. Povzbuďte katechétov a žiakov.

**III. Biblia očami detí a mládeže**

Žiakom na základných a stredných školách ponúkame možnosť zapojiť sa aj do výtvarnej súťaže. Predmetom sú tie isté knihy ako na Biblickú olympiádu. Bližšie informácie o tejto súťaži sú v Propozíciách na stránke DKÚ/Súťaže.

# Mládež

Pripravujeme tretí kurz Animátorskej prípravky, ktorý sa uskutoční v mesiacoch **december 2014**, **január** a **február 2015**.

Pozývame všetkých mladých, ktorí chcú získať nové informácie, skúsenosti a prax v oblasti vedenia skupinky a tak sa stať pomocnými animátormi.  Nielen to! Tri víkendy plné dobrej nálady a skvelých zážitkov napomôžu k novým pohľadom na rolu pomocného animátora, ktorá je pri aktivitách spoločenstva nesmierne dôležitá.

Tak neváhaj a **prihlás sa** prostredníctvom formulára na www.premladez.sk najneskôr do **8. decembra 2014**.

|  |  |  |
| --- | --- | --- |
|  | **✠ Mons. Bernard Bober** |  |
|  | ***arcibiskup-metropolita*** |  |
|  |  |  |
|  |  | Mons. Juraj Kamas |
|  |  | *kancelár* |